
Ito ang ikalawang book tungkol sa buhay at pakikipagsapalaran ni Mason Regero. Ang original title nito ay Firebrand. Pero dahil kailangang Tagalugin para ma-publish as an e-book naging Ugaling Mapusok. Ito kasi ang pinakamalapit na translation sa firebrand which means a passionate person na hindi natatakot gawin o sabihin ang sa tingin niya ay tama.

This is basically a romance novel at since it is romance, marami itong love scenes. But since I never write pure romance novels, puno rin ito ng action and adventure. And yes, there will be deaths and killings. Bawal itong basahin ng mga below eighteen years old.

Para sa regular readers ko o sa mga nakabasa ng novel kong Blackthorn Academy-Sentinels, magiging pamilyar sa inyo ang ilang supporting characters dito although they are much younger here. The reason is simple, ang kuwento ni Mason ay nangyari bago pa man itinatag ang Blackthorn Academy.

And like Free Spirit, Ugaling Mapusok (Firebrand) is a reboot of the story of Mason. So, kung anuman ang nabasa o natandaan ninyong kuwento na nangyari sa kanya sa iba kong mga novel, forget those. This will be his official story.

Arielle Alia

Montresuil-Sur-Mer, France

May sukat na 458 meters by 462 meters ang lupaing binili ni Calais para kay Mason sa bahaging ito ng France. Malapit din iyon sa isang protected forest pero dalawang kilometro ang layo sa pinakamalapit na kapitbahay. Thirty minutes naman ang travel time para makarating sa mismong kabayanan. Tahimik ang lugar, isolated at hindi makikita sa mga regular map.

Isang two-storey high chateau ang pinatayo ni Calais sa lupaing iyon. White and dark grey ang color motif ng chateau. Kasingkulay rin nito ang garahe sa left side. Apat na malalaking bintana sa ibaba at sa second floor ang makikita sa harapan ng chateau. Isang malaking oak wood door ang nakaposisyon sa pagitan ng apat na bintana sa first floor. Sa itaas ng left side ng second floor ay makikita ang isang chimney. Sa right side, sa harapan ng bintanang nasa dulo ay naroroon ang isang terrace. Sa chateau nagbabakasyon si Mason kapag gusto niyang makapag-relax at pagtaguan ang mundo. Kokonting tao lamang din ang nakakaalam na ito ang kanyang sanctuary.

Mula sa terrace ng chateau ay tinatanaw ni Mason si Raegan na nagtatatakbo sa malawak na bakuran.

"She's still like a child," komento ni Calais. Nilingon ito ni Mason. Nakita niyang dala nito ang isang tray na naglalaman ng biscuits at pitcher ng juice.

"A wild child. O mas tamang sabihin na jungle girl. Mas at home si Jean sa mga puno at halaman kaysa sa city."

"Raegan," pagtatama ni Calais sa kanya. "Raegan is not a wild child, Mason. She is just free spirited. At kung gusto mong maging sophisticated siya at ladylike, Madame Dominique could teach her how to be one. She could make Raegan very classy." Maingat nitong ipinatong sa maliit na table sa tabi niya ang plato ng biscuits at pitcher. 

"Pasasakitin lamang niya ang ulo ni Dominique. Jean- Raegan is not like Shandra. Mabait at masunurin si Shandra. Raegan is her total opposite!"

Bahagyang natawa si Calais. Mataman niya itong tiningnan.

"You have been treating Raegan like your daughter, Calais," pansin niya rito.

"I know. Somehow she reminds me of Pradelle. She is quite innocent."

"Hindi kainosentihan ang maitatawag sa ginawa niya sa Pilipinas. Hinamon niya ako para patayin siya!"

"Why didn't you kill her?"

Pinandilatan niya ito.

"Anong akala mo sa akin?"

"I mean, killing her could have solved your problem. Hindi mo na kailangang isama rito si Raegan."

"What are you really up to, Calais?" Tiningnan niya nang husto ang butler na bahagyang napapangiti. "At huwag kang tumanggi na wala kang kinalaman sa pagtanggap ni Raegan sa tunay kong pagkatao. You said something to her. Ang babaeng isinama ko sa bahay ni Ferrer ay napuno ng takot sa akin. Malinaw kong nakita sa mga mata niya na iniisip niya na isa akong halimaw noon. Ang babaeng sumugod sa hotel suite at nagpilit na sumama sa atin ay iba na! She's not even afraid of me! Nagbanta pa siya ng blackmail!" reklamo niya.

"Wala akong anumang ginawa o sinabi para magbago ang tingin niya sa iyo, mon ami," giit nito. Pero nananatiling diskumpiyado si Mason sa mga salita ni Calais. "Pero kung tatanungin mo ang opinyon ko, it seemed from being afraid of you, she has begun to understand and accept your sense of justice."

"Lalo mong pinapalabo ang usapan!" asik niya.

"Mason, she challenged you. Inilagay niya ang kanyang buhay sa panganib sa pagsugod noon sa suite natin. She even asked you to kill her para 'di na siya maging witness pa. By your actions and words, ipinakita mo sa kanya na wala siyang dapat ikatakot sa iyo. Na ang tanging makatitikim lamang ng kaparusahan sa mga kamay mo ay 'yung mga masasamang tao. Kung meron man na kumumbinsi sa kanya na hindi ka isang monster, ikaw iyon. Hindi ako."

"Damn! Crazy girl!" bulalas niya.

"She's just different. Kakaiba siya sa lahat ng mga babaeng nakilala natin. And I don't think may makikita pa tayong tulad niya. She's unique and extraordinary. Kung ako ang tatanungin mo, I think-"

"Ayoko nang marinig pa ang anumang iniisip mo."

"Are you sure, you no longer find her attractive?"

"No. Got over that."

"Are you really going to train her?"

Bahagya siyang tumango.

"It seems to be the only way to get rid of her."

"Do you really want to get rid of her?"

"Ano ang gusto mong palabasin?"

"Hindi masama kung magkakaroon ka ng katulong or partner. Batman has a Robin."

"Ikaw ang Robin ko."

"Excusez-moi, I'm just a butler. I am good at gathering information. Pero pagdating sa pagsugod sa panganib, I am completely unsuited." Ininguso nito si Raegan. Nakarating na ito sa isang maliit na burol. "She, on the other hand could be your sidekick. She's fearless and adventurous like you."

"Stop acting like a matchmaker!" saway niya sa Frenchman.

Pinigilan ni Calais na tumawa. Ngunit malinaw na nakikita ni Mason ang amusement ng butler sa mga mata nito.

"This will be your bedroom," paliwanag ni Miss Millicent gamit ang English accent nito. Taga-London dati ang babae pero tumatayo na ito ngayong housekeeper sa chateau ni Mason. "Nilinis ko lamang ito nang sabihin sa akin ni Mr. Raspail na darating silang kasama ka pero wala akong binago sa ayos. Kung gusto mong baguhin ang ayos o wallpaper ng kuwarto ay sabihin mo lamang sa akin. Ang ilang mga gamit dito ay kay Miss Shandra. You can use them if you like dahil hindi na niya kakailanganin pa iyon."

Bago pa man dumating si Raegan sa chateau ay ikinuwento na ni Calais sa kanya ang tungkol kay Miss Millicent. Dati itong isang battered wife. Tinulungan ito nina Mason at Calais na makakuha ng diborsyo at makalayo sa asawa nito. Hindi na nag-elaborate pa si Calais kung buhay o patay na ang asawa ni Miss Millicent.

Dahil madalas ay umaalis ng bansa ang dalawa, kinuha ito ni Calais para maging caretaker ng chateau. Pero mayroon daw sariling bahay si Miss Millicent sa kabayanan ng Montresuil-Sur-Mer. At doon tumitigil ang babae 'pag bumalik na sina Mason at Calais sa chateau.

"Sino si Miss Shandra?" Hindi naiwasan ni Raegan na mag-usisa.

"She is Mr. Mason's ward," ang tanging isinagot ng babae sa kanya bago siya nito iniwan sa kuwarto.

Suplada ang dating ni Miss Millicent. Kahalintulad nito ang mga masusungit na matandang dalaga sa mga pelikula. Ang ilang beses niyang pagbibiro at pakikipagkuwentuhan dito ay binaliwala nito. Pakiramdam tuloy ni Raegan ay hindi siya welcome rito. Na para bang panandalian lamang siyang mananatili sa chateau at hindi siya kailangang pakisamahan ng housekeeper. Malinaw rin na hindi importante rito ang anumang gawin niya at wala itong pakialaman sa kanya. Kabaligtaran ito ni Mrs. Mendoza na lahat ng bagay sa buhay niya ay pinapakialaman.

Posible kayang kaya ganoon ang attitude ni Miss Millicent sa kanya ay dahil hindi siya ang unang babae na dinala rito ni Mason? At ang mga babaeng iyon ay panandalian lamang na nanatili rito at umaalis agad?

Naupo si Raegan sa gilid ng kama. Sinuri ang kabuuan ng kuwarto. Pastel ang color motif ng kuwarto. Pambabae. At ayon kay Miss Millicent, kuwarto ito dati ng ampon ni Mason. Ngayon lamang niya nalaman ang tungkol sa ampon ni Mason.

Mukhang marami pa siyang mga bagay na matutuklasan sa lalaki. Base sa nalalaman niya ngayon, Mason Regero lived by his own rules. By his own sense of justice. Mapanganib ito. Hindi takot pumatay o mamatay. Ngunit malinaw sa naging kilos nito at desisyon na hindi siya nanganganib dito. Pumasa ito sa test niya noon sa Pilipinas nang hamunin niya itong patayin siya. Mason would never hurt her.

Wala sa sariling napahawak si Raegan sa labi niya. Hindi na naulit pa ang paghalik nito sa kanya. Ang mga panunukso nito at pakikipagbiruan sa kanya na may sexual innuendos noon ay 'di na rin nito ginagawa. In fact, Mason had stopped showing any interest in her as a woman!

Nawalan na ba ito ng gana sa kanya? Dahil ba hindi siya marunong humalik? Dahil wala siyang anumang nalalaman kung paano paliligayahin ang isang lalaki?

Natigilan siya. Bakit ba napunta sa ganito ang takbo ng isip niya? Sumama siya kay Mason dahil gusto niyang matutunan kung paano tatalunin ang tiyuhin niya at makukuha ang karapatan niya sa mana ng kanyang ina! She needed to be strong! And Mason and Calais could help her become the woman she needed to be to survive in this world!

Hindi niya ipagsisiksikan ang sarili para makuha ang atensyon ng lalaki! Mason killed people for a living! Hindi ito husband material! At luka-luka ang babaeng papayagan ang sarili na mahulog ang loob sa isang mapanganib na lalaki na tulad nito!

Ibinagsak niya ang kanyang katawan sa kama. Muli niyang sinuri ang kabuuan ng kuwarto. Malinaw na ipinaayos talaga ito ni Mason para kay Miss Shandra. Mahalaga kay Mason ang babae. Importante. Nasaan na kaya ito?

Kinahapunan, umuwi sa bahay nito ang supladang si Miss Millicent. Umalis rin si Mason kaya't tanging si Raegan at si Calais lamang ang magkasabay na kumain ng hapunan.

Sinamantala niya ang pagkakataon para alamin ang mga bagay tungkol kay Miss Shandra.

"Nabanggit sa akin ni Miss Millicent na ang kuwarto kong gamit ngayon ay kay Miss Shandra. Nasaan na nga pala si Miss Shandra?"

"Mademoiselle Shandra is currently training under Madame Dominique."

Nag-aaral pa si Shandra?

"How old is she anyway?" usisa ni Raegan na naintriga nang husto sa pagkatao ng babae at sa tunay na relasyon nito kay Mason.

"Hmm, she must be eighteen years old by now."

Eighteen? Mas matanda siya sa babae! Mas prefer ba ni Mason ang mga babaeng teenager?

"Totoo bang ampon siya ni Mason or is she his lover?"

Natawa si Calais.

"As far as Mason is concerned, Shandra is like a little sister to him. But Shandra, like most girls have fallen in love with my employer. At kung magkakaroon siya ng pagkakataon, nasisigurado kong gagawa siya ng paraan para ma-realize ni Mason na isa na siya ngayong ganap na dalaga. Mademoiselle Shandra has become a very beautiful woman. Walang matinong lalaki na magagawa siyang tanggihan."

Nakaramdam si Raegan ng pangamba. O nagseselos ba siya? Nonsense! Hindi siya nakipagkukumpetensiya sa atensyon ni Mason sa sinumang babae!

"Bakit nga pala hindi natin kasabay na kumain si Mason? May pinuntahan ba siya?"

Tumango si Calais. Ipinagpatuloy ang pagkain. Tila sinasadya nitong huwag sabihin sa kanya kung nasaan ang lalaki. O baka gusto lamang nitong itanong niya kung nasaan ang lalaki.

"Dinalaw ba niya si Shandra?" Hindi niya napigilang usisain.

Napangiti si Calais.

"You are quite perceptive, Raegan."

Pinanlamigan siya. Nawalan na rin siya ng ganang kumain. Noon niya naramdaman na sinusuri siya nang husto ng mga abuhing mata ni Calais Raspail.

"Kapag dinadalaw niya si Mademoiselle Shandra ay lagi silang nagdi-dinner," pagkukuwento ni Calais.

"Dinner date?"

"Yes."

"At after ng dinner date na iyon? Magkasama ba silang nagpapalipas ng gabi?" 

"Inihahatid niyang muli si Miss Shandra sa bahay ni Madame Dominique. Their relationship in spite of Miss Shandra's feelings remains platonic. But that is as far as I know. Ngunit hindi ko alam kung nagbago na iyon ngayong ganap nang dalaga si Miss Shandra."

Nanikip ang kanyang dibdib.

"Ano ang tingin sa akin ni Mason, Calais? Isang kapatid? O isang problema?"

"To be very honest, Raegan, pagdating sa kung ano ang tingin o damdamin ni Mason sa iyo, I have absolutely no idea! You are like an anomaly. I have never met any girl or woman like you na nagkaroon ng ganitong epekto kay Mason."

Napakurap siya.

"Ano ang epekto ko kay Mason?"

"Ikaw ang tanging babae na nakaalam kung sino talaga siya. Mademoiselle Shandra still sees him as some sort of knight in shining armor. Inililihim ni Mason sa kanya ang tunay niyang pagkatao."

"Siguro ayaw lamang niyang masira ang paghanga at respeto ni Shandra sa kanya," bulong niya.

"Nakita mo na ba si Shandra?" usisa ni Calais.

Interesado ba siyang malaman kung ano ang itsura ng babae? Ngunit hindi na hinintay ni Calais ang sasabihin niya. Tumayo ito at umalis ng dining room. Nang magbalik ito ay may dala na itong photo album.

"Since hindi namin siya madalas makita ni Mason, she always sent us letters and pictures of herself," ipinatong nito sa mesa ang album. Binuksan.

Napatanga si Raegan! Ubod ng ganda ni Shandra! Pang Miss Universe! Ang malalaki at mabibilog nitong mga mata ay may mahahabang pilikmata. Matangos ang ilong nito at perfectly shaped din ang mga labi. At sa isang picture nito kung saan naka-sleeveless blouse ito at shorts ay kitang-kita niya ang magandang hubog ng katawan nito. Even her breasts are big! 'Yung klase na pinagpapantasyahan ng mga lalaki.

Animo isa itong prinsesa ng kagandahan. Tuluyan siyang matatabunan 'pag nakatabi niya ito. No wonder, nakipaglaro lamang sa kanya si Mason. Tinuruan lamang siya ng leksyon ng lalaki noong gabing hinagkan siya nito. Ipinakita nito na ang isang tulad niya ay madali nitong makukuha kung gugustuhin nito.

Wala siyang kalaban-laban sa mga babaeng nagkakandarapa sa lalaki na daig na daig siya pagdating sa qualities na hinahanap ng isang lalaki sa babae. Very feminine ang dating ni Shandra, samantalang siya, siga ang dating niya.

Tumayo siya.

"Busog na ako, Calais. Pagod na rin ako dahil sa mahaba nating biyahe. Matutulog na ako."

Ngunit pagdating niya sa kanyang kuwarto ay hindi siya nakatulog. Ayaw kasi siyang tantanan ng mga eksenang pumapasok sa kanyang isipan! Doon ay nakikita niyang kasama ni Mason ang magandang si Shandra! Mayroon pang mga eksena kung saan naghahalikan ang dalawa at magkasama sa ibabaw ng kama!

"Gago ka, Mason! Gago ka!" ngitngit niya sa kanyang unan. 

Nanibago si Raegan sa malamig na klima sa France. Lagi tuloy napapatagal ang bangon niya sa umaga. Si Calais ang naging alarm clock niya dahil sa pagkatok nito sa pintuan ng kanyang kuwarto para sabihan siyang oras na para mag-almusal.

Limang araw na rin ang nakakaraan mula nang dumating sila rito. At sa loob ng mga panahong iyon ay bihira nilang makasabay ni Calais sa pagkain si Mason. Late na itong dumating sa gabi at tanghali na kung magising.

Hindi na niya nakikita pang gising ang lalaki dahil sa araw ay ipinapasyal siya ni Calais sa lahat ng sulok ng Montresuil-Sur-Mer. Importante raw kasi na malaman niya ang bawat lugar sa bayan. Sinimulan na rin siya nitong turuan ng pagmamaneho. Isang silver Chevrolet Montecarlo ang gamit nila ni Calais sa tuwing silang nagkakaroon ng driving lessons. Personal na kotse iyon ni Calais dahil laging dala ni Mason ang kotse nito na isang black Porsche Turbo. Noon, ang tawag lamang ni Raegan sa bawat sasakyan ay kotse, truck o owner. Dahil kay Calais ay natutunan na niya ang individual brand names ng mga sasakyan.

Mula sa vineyards and plantations na nasa outskirts ng bayan hanggang sa wet market, groceries, church, shops at iba pa ay ipinapakabisado ni Calais sa kanya. Dinala rin siya nito sa isang local racetracks at sa kaibigan nitong horse breeder na si Maurice Gaultine. Ang mga kabayo sa kuwadra ni Maurice ay 'yung mga nakikita lamang niya sa TV at pelikula! Nabibilang sa top breeds! Animo naging second class horses ang mga bagong biling kabayo ng Uncle Leon niya sa Pilipinas. Nang malaman ni Raegan kung magkano ang mga kabayo ay nalula siya. Marami rin sa mga iyon ang former champions sa national and international races.

"When these champion racehorses become too old to race or nagkaroon ng injury na makaaapekto sa kanilang pagtakbo, madalas ay dinadala sila rito sa amin," kuwento ni Maurice.

"Nagre-retire ba sila rito?"

"Sort of, dahil inaalagaan talaga namin sila nang husto rito. Pero this is a breeding farm. Dinadala ang mga kabayong ito rito ng kanilang may-ari para magkaroon ng anak. Marami ang nag-aabang sa mga anak ng champion racehorses dahil sa magandang bloodline na pagmumulan nila. Their foals could fetch a lot of money lalo na kung magkakaroon ng auction."

"Could I ride one of them?" usisa ni Raegan.

"Of course! I will even teach you how to ride a horse like a jockey para kung nagbabalak kang sumali sa horse racing ay magkaroon ka ng chance na manalo."

Nagkatawanan silang tatlo. Simula noon, sa tuwing matatapos ang pag-aaral ni Raegan na magmaneho ay dumidiretso sila ni Calais sa farm ni Maurice. Dahil mayroong private racetracks sa loob ng farm ay natutunan ni Raegan kung paano mag-race ang mga jockey. Maraming naituro si Maurice sa kanya kung paano kokontrolin ang mga kabayo lalo na during a race.

Ngayong araw ay darating ang kaibigang jockey ni Maurice na si Belmont and for the first time ay mararanasan ni Raegan na makipag-race sa tracks kalaban ang isang professional jockey. Excited siyang malaman kung magagawa niyang mahabol o matalo si Belmont sa race na magaganap mamaya.

Nang gisingin siyang muli ng katok ni Calais ay agad siyang napabalikwas. Ayaw niyang ma-late sa race nila ng jockey.

"Give me ten minutes, Calais! I will be ready!" sigaw niya habang papunta siya sa bathroom.

Bumukas ang pintuan. Ang nakita niyang nakatayo roon ay si Mason. Napako siya sa kinatatayuan. Saglit siyang hindi nakahinga. Nakasuot lang ng grey sweatshirt at gym pants ang lalaki ngunit kahit na siguro wala itong damit, lalaking-lalaki pa rin ang dating nito. 

"Sisimulan na natin ang training mo ngayon," anito.

"Training?" Saglit niyang nalimutan ang dahilan niya kaya nagpilit siyang sumama kay Mason.

"Wear comfortable clothes and shoes," payo nito bago ito tumalikod at umalis.

Sila ni Mason ang magiging magkasama sa buong araw na ito? Nakalimutan niya ang mga kabayo, si Maurice at ang race niya laban sa jockey na si Belmont. Isang kakaibang kasiyahan at excitement ang naramdaman niya. Takbo siya sa bathroom. Sa kabila ng lamig ng klima ngayon, lagi pa rin siyang naliligo sa umaga. Nakasanayan na kasi niya iyon sa Pilipinas. Kahit na siguro walang water heater ang tubig sa banyo, maliligo pa rin siya.

After niyang maligo ay ginamit niya ang isa sa mga pabangong iniregalo sa kanya ni Calais noong nasa Pilipinas pa sila. Nang dumating siya sa dining room ay napangiti si Calais nang mapansin ang pabango. Ngunit mistulang baliwala lamang iyon kay Mason na dire-diretso lamang sa pag-aalmusal.

Long sleeved shirt, maluwag na jogging pants at rubber shoes ang suot niya. Ibinagay niya sa suot ni Mason. At dahil hindi iyon pinintasan ng lalaki, mukhang akma ang napili niyang damit.

"Anong klaseng training ang gagawin natin ngayon?" usisa niya.

"Attack and defense. Oras na kalabanin mo na ang tiyuhin mo, tiyak na gagamit siya ng iba't ibang paraan para makontrol o mapigilan ka niya. Kasama na riyan ang scare tactics kung saan gagamit siya ng dahas. I have seen how he used his men to bully some of the workers. Kaya dapat ay prepared ka in case na gumamit siya ng mga taong mananakit sa iyo. Dapat ay prepared ka sa worst case scenario, Raegan.

"You must be able to fight these men on your own dahil wala kami roon ni Calais. You will be on your own pagbabalik mo sa Pilipinas."

Nakaramdam siya ng kalungkutan sa pagpapaalaala ng lalaki na hindi permanente ang pananatili niya rito. Na mas gusto nito kung wala na siya.

"Iyon ang usapan natin, 'di ba? I will train you how to fight so you could obtain your revenge. After that, hindi mo na ipagsisiksikan pa ang sarili mo sa amin."

Totoo ang sinabi ni Mason. Isang problema at pabigat lamang siya rito. Pero nasaktan pa rin siya sa mga salita nito.

Nakita niya ang 'di pagsang-ayon ni Calais sa sinasabi ng lalaki. Ngunit pinili nitong manahimik. Sariling desisyon at laban ito ni Raegan. She needed to

